b'\n_START_ARTICLE_\nSkorpionai\n_START_SECTION_\nFizin\xc4\x97 charakteristika\n_START_PARAGRAPH_\nKaip ir kit\xc5\xb3 voragyvi\xc5\xb3, skorpiono k\xc5\xabnas padalytas \xc4\xaf galvakr\xc5\xabtin\xc4\x99 ir pilvel\xc4\xaf. Pilvelis susideda i\xc5\xa1 mesosomos ir metasomos._NEWLINE_Galvakr\xc5\xabtin\xc4\x97/prosoma\xc2\xa0\xe2\x80\x93 skorpiono \xe2\x80\x9egalva\xe2\x80\x9c susideda i\xc5\xa1 \xc5\xa1arvo, aki\xc5\xb3, chelicer\xc5\xb3, pedipalp\xc5\xb3 (\xc5\xbenypli\xc5\xb3) ir keturi\xc5\xb3 por\xc5\xb3 koj\xc5\xb3, atliekan\xc4\x8di\xc5\xb3 vaik\xc5\xa1\xc4\x8diojimo funkcijas._NEWLINE_Mesosoma: pirma pilvelio pus\xc4\x97 sudaryta i\xc5\xa1 \xc5\xa1e\xc5\xa1i\xc5\xb3 segment\xc5\xb3. Pirmas segmentas turi lytinius organus, taip pat rudimentines ir modifikuotas ataugas, formuojan\xc4\x8dias strukt\xc5\xabr\xc4\x85, pavadint\xc4\x85 genitalij\xc5\xb3 dangteliu. Antras segmentas laiko por\xc4\x85 plunksnini\xc5\xb3 sensorini\xc5\xb3 organ\xc5\xb3, \xc5\xbeinom\xc5\xb3 pektino vardu. Kiekviename i\xc5\xa1 paskutini\xc5\xb3 keturi\xc5\xb3 segment\xc5\xb3 yra po vien\xc4\x85 por\xc4\x85 plau\xc4\x8di\xc5\xb3. Mesosoma apsaugota chitinin\xc4\x97mis plok\xc5\xa1tel\xc4\x97mis._NEWLINE_Metasoma: skorpiono uodega susideda i\xc5\xa1 6 segment\xc5\xb3 (pirmas uodegos segmentas atrodo kaip paskutinis mesosomos segmentas), paskutiniame yra skorpiono i\xc5\xa1einamoji anga ir geluonis. Geluonyje yra p\xc5\xabslel\xc4\x97 su viena pora nuod\xc5\xb3 liauk\xc5\xb3._NEWLINE_Kutikul\xc4\x97: kutikul\xc4\x97 kietai ap\xc5\xa1arvuoja k\xc5\xabn\xc4\x85. Kai kuriose vietose ji padengta plaukeliais, kurie atlieka pusiausvyros organo funkcijas. I\xc5\xa1orinis sluoksnis, kuris fluorescuoja \xc5\xbealia spalva ultravioletin\xc4\x97je \xc5\xa1viesoje, vadinamas stikli\xc5\xa1ku (hialininiu) sluoksniu. Tik k\xc4\x85 i\xc5\xa1sin\xc4\x97r\xc4\x99 skorpionai ne\xc5\xa1vie\xc4\x8dia tol, kol j\xc5\xb3 kutikul\xc4\x97 nesukiet\xc4\x97ja. Sakoma, kad \xc5\xa1is sluoksnis i\xc5\xa1lieka sveikas senose fosilijose per \xc5\xa1imtus milijon\xc5\xb3 met\xc5\xb3 ir iki \xc5\xa1iol gali fluorescuoti.\n_START_SECTION_\nPagrindin\xc4\x97s fizin\xc4\x97s savyb\xc4\x97s\n_START_PARAGRAPH_\nPedipalpai: \xc5\xbenypl\xc4\x97s. Kartais manoma, kad tai i\xc5\xa1 tikr\xc5\xb3j\xc5\xb3 kojos, kurios evoliucionavo \xc4\xaf \xc5\xbenyples. \xc5\xbdnypli\xc5\xb3 pagrindin\xc4\x97 funkcija \xe2\x80\x93 sugauti auk\xc4\x85, ta\xc4\x8diau jos b\xc5\xabna svarbios ir ritualiniuose poravimosi \xc5\xa1okiuose. Pedipalpai susideda i\xc5\xa1 6 segment\xc5\xb3. Pa\xc4\x8dios \xc5\xbenypl\xc4\x97s susideda i\xc5\xa1 fiksuoto vir\xc5\xa1utinio pir\xc5\xa1to ir judan\xc4\x8dio apatinio. Pedipalp\xc5\xb3 dydis priklauso nuo r\xc5\xab\xc5\xa1ies, ta\xc4\x8diau da\xc5\xbeniausiai kuo nuodingesnis skorpionas, tuo jo \xc5\xbenypl\xc4\x97s ma\xc5\xbeesn\xc4\x97s ir atvirk\xc5\xa1\xc4\x8diai, ma\xc5\xbeiau nuodingas daugiau i\xc5\xa1naudoja jas \xc4\x8diupdamas grob\xc4\xaf, tod\xc4\x97l jos stipresn\xc4\x97s ir didesn\xc4\x97s._NEWLINE_Pektinai: tai yra pora unikali\xc5\xb3 plunksnos formos sensorini\xc5\xb3 organ\xc5\xb3, susidedan\xc4\x8di\xc5\xb3 i\xc5\xa1 eil\xc4\x97s kuoleli\xc5\xb3. Jie yra skorpiono apa\xc4\x8dioje, prisitvirtin\xc4\x99 prie kr\xc5\xabtin\xc4\x97s. \xc5\xa0ie organai nuolat lie\xc4\x8dia \xc5\xbeem\xc4\x97s pavir\xc5\xa1i\xc5\xb3 ir vaidina svarb\xc5\xb3 vaidmen\xc4\xaf jutiminiame gyv\xc5\xabno aparate. Pektinai padengti t\xc5\xabkstan\xc4\x8diais chemojutikli\xc5\xb3, kurie leid\xc5\xbeia akimirksniu pajusti cheminius aplinkos signalus. Jie tikriausiai vaidina svarb\xc5\xb3 vaidmen\xc4\xaf bendraujant, poruojantis ir med\xc5\xbeiojant._NEWLINE_Akys: fosiliniai skorpionai tur\xc4\x97jo sud\xc4\x97tines akis, \xc5\xa1iuolaikiniai paprastai turi tris eiles paprast\xc5\xb3 aki\xc5\xb3. Viena pora i\xc5\xa1sid\xc4\x97s\xc4\x8diusi galvos \xc5\xa1arvo centre ir vadinamos vidurin\xc4\x97mis akimis. Kitos dvi eil\xc4\x97s \xc5\xa1onini\xc5\xb3 aki\xc5\xb3 yra i\xc5\xa1 abiej\xc5\xb3 galvakr\xc5\xabtin\xc4\x97s \xc5\xa1on\xc5\xb3. J\xc5\xb3 skai\xc4\x8dius priklauso nuo r\xc5\xab\xc5\xa1ies. Paprastai i\xc5\xa1 viso b\xc5\xabna nuo trij\xc5\xb3 iki \xc5\xa1e\xc5\xa1i\xc5\xb3 por\xc5\xb3 aki\xc5\xb3. Kai kurios r\xc5\xab\xc5\xa1ys, gyvenan\xc4\x8dios olose ar dirvo\xc5\xbeemyje i\xc5\xa1 viso neturi aki\xc5\xb3 ir pasikliauna tik kitais jutiminiais organais. Skorpion\xc5\xb3 akys\xc2\xa0\xe2\x80\x93 primityv\xc5\xabs organai, galintys atpa\xc5\xbeinti tik labai kontrastingus \xc5\xa1viesos \xc5\xa1altinius, pavyzd\xc5\xbeiui, horizont\xc4\x85. Ta\xc4\x8diau jos yra labai jautrios. Netgi i\xc5\xa1kelta teorij\xc5\xb3, kad jomis skorpionas naviguoja pagal \xc5\xbevaig\xc5\xbed\xc5\xbei\xc5\xb3 \xc5\xa1vies\xc4\x85 ir reguliuoja savo dienos ritm\xc4\x85. Abejojama, ar akys naudojamos aukai pagauti._NEWLINE_Ausys: skorpionai gali atskirti garsus, naudodami labai ma\xc5\xbeas ausis savo \xc5\xbenypl\xc4\x97se._NEWLINE_Garsai: skorpionai skleid\xc5\xbeia tipi\xc5\xa1kus garsus, pana\xc5\xa1ius \xc4\xaf tarakono \xc4\x8dir\xc5\xa1k\xc4\x97jim\xc4\x85 ar \xc4\x8diu\xc5\xbees\xc4\xaf, tik truput\xc4\xaf auk\xc5\xa1tesnio diapazono.\n_START_SECTION_\nSkorpiono nuodai\n_START_PARAGRAPH_\nVisi skorpionai gamina nuodus. Paprastai gamtoje j\xc5\xb3 nuodai apib\xc5\xabdinami kaip neurotoksiniai. Jie susideda i\xc5\xa1 \xc4\xafvairi\xc5\xb3 smulki\xc5\xb3 baltym\xc5\xb3, taip pat natrio ir kalio katijon\xc5\xb3. Nuodus skorpionas naudoja savo aukai nu\xc5\xbeudyti ar paraly\xc5\xbeiuoti. Paprastai nuodai veikia greitai ir leid\xc5\xbeia efektyviai sugauti grob\xc4\xaf._NEWLINE_Skorpiono nuodai skirti kitiems nariuotakojams, tod\xc4\x97l \xc5\xbemon\xc4\x97ms jie palyginti nepavojingi; \xc4\xafg\xc4\x97limas paprastai turi tik vietin\xc4\xaf poveik\xc4\xaf (skauda, nutirpsta ar patinsta). Ta\xc4\x8diau keletas skorpion\xc5\xb3, ypa\xc4\x8d Buthidae \xc5\xa1eimos, gali b\xc5\xabti pavojingi \xc5\xbemon\xc4\x97ms. Vienas i\xc5\xa1 pavojingiausi\xc5\xb3 yra Leiurus quinquestriatus, kuris turi stipriausius nuodus \xc5\xa1eimoje, taip pat labai stiprius nuodus turi Parabuthus, Tityus ir Androctonus genties atstovai. \xc5\xa0ie ir kiti Buthidae \xc5\xa1eimos skorpionai sukelia daugiausia mir\xc4\x8di\xc5\xb3. Nors jie negali suleisti pakankamai nuod\xc5\xb3, kad nu\xc5\xbeudyt\xc5\xb3 sveik\xc4\x85 suaugus\xc4\xaf \xc5\xbemog\xc5\xb3, j\xc5\xb3 \xc4\xafg\xc4\x97limai b\xc5\xabdavo mirtini jauniems, seniems ar ligotiems \xc5\xbemon\xc4\x97ms._NEWLINE_Ne\xc5\xbeinoma, ar skorpionai tausoja nuodus, ta\xc4\x8diau jie da\xc5\xbenai suleid\xc5\xbeiami, kai negali \xc4\xafveikti aukos vien \xc5\xbenypl\xc4\x97mis. Dauguma skorpion\xc5\xb3 r\xc5\xab\xc5\xa1i\xc5\xb3, pavyzd\xc5\xbeiui, Pandinus ar Hadogenes, gaudydami grob\xc4\xaf retai, o gal ir i\xc5\xa1 viso nenaudoja nuod\xc5\xb3, da\xc5\xbeniausiai pasikliauna tik savo stambiais ir stipriais pedipalpais.\n_START_SECTION_\nDauginimasis\n_START_PARAGRAPH_\nSkorpionai yra skirtaly\xc4\x8diai. Apvaisinimas \xc4\xafvyksta patinui perne\xc5\xa1ant spermatofor\xc4\x85 \xc4\xaf patel\xc4\x99. \xc5\xa0is procesas lydimas sud\xc4\x97ting\xc5\xb3 poravimosi ir susi\xc5\xbead\xc4\x97jimo ritual\xc5\xb3._NEWLINE_Poravimasis prasideda patinui ir patelei suradus ir atpa\xc5\xbeinus vienas kit\xc4\x85. Jie tai atlieka komunikuodami feromonais ir virpesiais. Jeigu individai yra skirting\xc5\xb3 ly\xc4\x8di\xc5\xb3 ir tos pa\xc4\x8dios r\xc5\xab\xc5\xa1ies, poravimasis gali b\xc5\xabti prad\xc4\x97tas._NEWLINE_Pir\xc5\xa1imasis prasideda patinui lie\xc4\x8diant patel\xc4\x97s padipalpus su savais; pora atliek\xc4\x85 \xe2\x80\x9e\xc5\xa1ok\xc4\xaf\xe2\x80\x9c, pavadint\xc4\x85 \xe2\x80\x9epromenade \xc3\xa0 deux\xe2\x80\x9c. I\xc5\xa1 tikr\xc5\xb3j\xc5\xb3 patinas stengiasi nuvesti patel\xc4\x99 \xc4\xaf tinkam\xc4\x85 viet\xc4\x85 spermatoforui perne\xc5\xa1ti. Poravimosi ritualas gali \xc4\xaftraukti ir kelet\xc4\x85 kitoki\xc5\xb3 elgesio form\xc5\xb3, \xc4\xafskaitant vibravim\xc4\x85 ir chelicer\xc5\xb3 bu\xc4\x8din\xc4\xaf. \xc5\xa0i\xc5\xb3 veiksm\xc5\xb3 tikslas tikriausiai yra patel\xc4\x97s raminimas._NEWLINE_Kai skorpionas atranda tinkam\xc4\x85 viet\xc4\x85, jis i\xc5\xa1skiria spermotofor\xc4\x85 ir nukreipia patel\xc4\x99 vir\xc5\xa1 jo. Tai leid\xc5\xbeia spermatoforui patekti \xc4\xaf patel\xc4\x97s lytinius organus, kur i\xc5\xa1siskiria sperma ir patel\xc4\x97 apvaisinama. Poravimosi procesas gali trukti nuo 1 iki 25 ir daugiau valand\xc5\xb3. Tai priklauso nuo to, kaip patinui sekasi rasti tinkam\xc4\x85 viet\xc4\x85 spermatoforui perne\xc5\xa1ti. Jei procesas u\xc5\xbetrunka per ilgai, patel\xc4\x97 gali nutraukti proces\xc4\x85._NEWLINE_Poravimosi procesui pasibaigus, patinas ir patel\xc4\x97 greitai i\xc5\xa1siskiria. Patinas labai greitai atsitraukia, kad patel\xc4\x97 jo nesu\xc4\x97st\xc5\xb3, nors seksualinis kanibalizmas tarp skorpion\xc5\xb3 n\xc4\x97ra paplit\xc4\x99s rei\xc5\xa1kinys.\n_START_SECTION_\nGimimas ir vystymasis\n_START_PARAGRAPH_\nSkirtingai nuo daugumos voragyvi\xc5\xb3, skorpionai yra gyvaved\xc5\xbeiai. Jaunikliai gimsta po vien\xc4\x85 ir yra ne\xc5\xa1iojami ant motinos nugaros bent iki pirmo n\xc4\x97rimosi. Iki tol skorpioniukai negali i\xc5\xa1gyventi be motinos\xc2\xa0\xe2\x80\x93 j\xc5\xb3 apsauga ir dr\xc4\x97gnumo lygis priklauso nuo jos. Kai kuri\xc5\xb3 r\xc5\xab\xc5\xa1i\xc5\xb3 jaunikli\xc5\xb3 ir motinos santykiai gali u\xc5\xbesit\xc4\x99sti ilgesn\xc4\xaf laik\xc4\x85, ypa\xc4\x8d t\xc5\xb3, kurie yra bendruomeni\xc5\xa1kesni. Vados dydis priklauso nuo r\xc5\xab\xc5\xa1ies, gali b\xc5\xabti nuo trij\xc5\xb3 iki 100 ir daugiau individ\xc5\xb3._NEWLINE_Jauni skorpionai yra pana\xc5\xa1\xc5\xabs \xc4\xaf suaugusius. Augimas vyksta periodi\xc5\xa1kai numetant egzoskelet\xc4\x85. Augimo progresas skai\xc4\x8diuojamas pagal n\xc4\x97rim\xc5\xb3si skai\xc4\x8di\xc5\xb3. Brand\xc4\x85 paprastai pasiekia po 5\xe2\x80\x937 n\xc4\x97rimosi. Po \xc5\xa1io proceso skorpiono egzoskeletas b\xc5\xabna mink\xc5\xa1tas, tod\xc4\x97l jis tampa labai pa\xc5\xbeeid\xc5\xbeiamas. Naujas egzoskeletas nefluorescuoja, ta\xc4\x8diau v\xc4\x97liau \xc5\xa1i savyb\xc4\x97 palaipsniui gr\xc4\xaf\xc5\xbeta._NEWLINE_Skorpion\xc5\xb3 gyvenimo trukm\xc4\x97 yra labai \xc4\xafvairi ir daugumos r\xc5\xab\xc5\xa1i\xc5\xb3 tiksli trukm\xc4\x97 n\xc4\x97ra \xc5\xbeinoma, ta\xc4\x8diau ji yra nuo 4 iki 25 met\xc5\xb3 (25 metai buvo ilgiausia apra\xc5\xa1yta H. Arizonensis r\xc5\xab\xc5\xa1ies gyvenimo trukm\xc4\x97).\n_START_SECTION_\nKilm\xc4\x97\n_START_PARAGRAPH_\nSkorpion\xc5\xb3 liekanos da\xc5\xbenai randamos anglies kloduose, kurie tikima at\xc4\x97j\xc4\x99 i\xc5\xa1 Karbono periodo. Joki\xc5\xb3 esmini\xc5\xb3 skirtum\xc5\xb3 tarp to meto fosilij\xc5\xb3 ir dabartini\xc5\xb3 form\xc5\xb3 nebuvo rasta, tod\xc4\x97l i\xc5\xa1kelta prielaida, kad \xc5\xa1i gyv\xc5\xabn\xc5\xb3 grup\xc4\x97 milijonus met\xc5\xb3 gyvena be strukt\xc5\xabrini\xc5\xb3 pasikeitim\xc5\xb3._NEWLINE_Eurypterida, i\xc5\xa1nyk\xc4\x99 vandeniniai gyv\xc5\xabnai, kurie gyveno Paleozojaus eroje, turi kelet\xc4\x85 pana\xc5\xa1i\xc5\xb3 \xc4\xaf skorpionus fizini\xc5\xb3 savybi\xc5\xb3 ir yra su jais artimai susij\xc4\x99. Jie gal\xc4\x97jo i\xc5\xa1augti nuo 4\xc2\xa0cm iki 2\xc2\xa0m ilgio. Ta\xc4\x8diau atskleisti anatominiai skirtumai juos i\xc5\xa1skiria \xc4\xaf skirting\xc4\x85 klas\xc4\x99 nuo j\xc5\xb3 Karbono ir tolimesni\xc5\xb3 palikuoni\xc5\xb3. Nepaisant to, kai kas juos vadina \xe2\x80\x9ej\xc5\xabriniais skorpionais\xe2\x80\x9c .\n_START_SECTION_\nGeografinis paplitimas\n_START_PARAGRAPH_\nSkorpionai paplit\xc4\x99 beveik visur \xc4\xaf pietus nuo 49\xc2\xb0 \xc5\xa1iaur\xc4\x97s platumos ir j\xc5\xb3 paplitimas rodo daug pana\xc5\xa1um\xc5\xb3 su \xc5\xbeinduoliais, \xc4\xafskaitant visi\xc5\xa1k\xc4\x85 j\xc5\xb3 nebuvim\xc4\x85 Naujojoje Zelandijoje. J\xc5\xb3 pasiskirstymas palaiko hipotez\xc4\x99, jog \xc5\xa1ie skorpionai atsirado \xc5\xa1iaur\xc4\x97s pusrutulyje ir v\xc4\x97liau \xc4\xafvairiose epochose migravo \xc4\xaf pietus. J\xc5\xb3 nebuvimas \xc5\xa1iauriniuose regionuose tapatinamas su ten vykusiais apled\xc4\x97jimais. Kai jie pasiek\xc4\x97 Afrik\xc4\x85, Madagaskaras dar buvo jos dalimi, ta\xc4\x8diau atvykimas \xc4\xaf Australij\xc4\x85 buvo v\xc4\x97lesnis negu Naujosios Zelandijos atsiskyrimas nuo jos. Be to, i\xc5\xa1 vienos pus\xc4\x97s artim\xc5\xb3 form\xc5\xb3 egzistavimas Australijoje ir Piet\xc5\xb3 Amerikoje bei i\xc5\xa1 kitos tropin\xc4\x97je Afrikoje ir \xc5\xa1iauriniuose Piet\xc5\xb3 Amerikos regionuose labai \xc4\xaftikinamai rodo, kad anks\xc4\x8diau Piet\xc5\xb3 Amerika buvo sujungta su Australija Ramiojo vandenyno tiltu ir su Afrika \xc5\xa1iauresniu transatlantiniu tiltu._NEWLINE_Lietuvoje nat\xc5\xabralioje aplinkoje skorpionai negyvena.\n_START_SECTION_\nSkorpion\xc5\xb3 maitinimasis\n_START_PARAGRAPH_\nSkorpionai i\xc5\xa1 prad\xc5\xbei\xc5\xb3 bando pagauti savo auk\xc4\x85 \xc5\xbenypl\xc4\x97mis. Jei grobis pernelyg stiprus, jie paraly\xc5\xbeiuoja j\xc4\xaf su savo geluonimi. Tada jie supl\xc4\x97\xc5\xa1o auk\xc4\x85, sur\xc5\xab\xc5\xa1iuoja ir suleid\xc5\xbeia vir\xc5\xa1kinimo sul\xc4\x8di\xc5\xb3, v\xc4\x97liau i\xc5\xa1\xc4\x8diulpia turin\xc4\xaf. Da\xc5\xbenai tai trunka apie 7 valandas. Vieno pasimaitinimo kartais gali u\xc5\xbetekti ir visiems likusiems metams.\n_START_SECTION_\nKlaidingas po\xc5\xbei\xc5\xabris \xc4\xaf savi\xc5\xbeudybes\n_START_PARAGRAPH_\nTen, kur gyvena \xc5\xa1ie gyv\xc5\xabnai, egzistuoja sena ir paplitusi nuomon\xc4\x97, kad apsupti ugnies skorpionai gali nusi\xc5\xbeudyti susileisdami savo nuod\xc5\xb3. Tai visgi n\xc4\x97ra tiesa, nes nuodai neturi jokio efekto nei patiems skorpionams, nei visiems tos pa\xc4\x8dios r\xc5\xab\xc5\xa1ies individams (kol nuodai n\xc4\x97ra suleid\xc5\xbeiami tiesiogiai \xc4\xaf skorpiono nervinius ganglijus). \xc5\xa0is klaidingas po\xc5\xbei\xc5\xabris gali b\xc5\xabti kil\xc4\x99s d\xc4\x97l to, kad jie yra \xc5\xa1altakraujai: paveikus dideliu kar\xc5\xa1\xc4\x8diu, j\xc5\xb3 med\xc5\xbeiag\xc5\xb3 apykaita sutrinka. Tai sukelia smarkius spazmus, kurie gali sudaryti \xc4\xafsp\xc5\xabd\xc4\xaf, kad skorpionas bando sau \xc4\xafgelti. Taip pat netiesa ir tai, jog skorpionus priver\xc4\x8dia nusi\xc5\xbeudyti alkoholis.\n_START_SECTION_\nAtsparumas radiacijai\n_START_PARAGRAPH_\nYra sakoma, kad skorpionai gali i\xc5\xa1gyventi radiacij\xc4\x85, kuri\xc4\x85 sukelia atomin\xc4\x97s bombos sprogimas. I\xc5\xa1 tikr\xc5\xb3j\xc5\xb3, buvo pasteb\xc4\x97ta, kad jie i\xc5\xa1gyveno radiacij\xc4\x85 Pranc\xc5\xabzijos branduolini\xc5\xb3 bandym\xc5\xb3 vietose, Sacharoje, ta\xc4\x8diau tai nerei\xc5\xa1kia, kad jie gali i\xc5\xa1gyventi tiesiogin\xc4\xaf sm\xc5\xabg\xc4\xaf, kur\xc4\xaf sukelia atominis sprogimas.'